钦定古今图书集成/明伦汇编/官常典/第010卷 > 后汉
## 钦定古今图书集成/明伦汇编/官常典/第010卷 > 后汉

后汉承旧制，皇子封王，与列侯俱置国官，各受茅土，
以立社稷。

按《后汉书百官志》：“皇子封王，其郡为国，每置傅一人，
相一人，皆二千石。”本注曰：“傅，主导王以善礼，如师不
臣也。相如太守，有长史如郡丞。”汉初立诸王，因项羽
所立诸王之制，地既广大，且至千里。又其官职，傅为
太傅，相为丞相。又有御史大夫及诸卿，皆秩二千石。
百官皆如朝廷，国家惟为置丞相，其御史大夫以下，
皆自置之。

〈注〉《胡广》曰：“后汉妾数无限，别乃制设正适曰妃取小夫人不得过四十人。”

至景帝时，吴楚七国恃其国大，遂以作乱，几危汉室。
及其诛灭，景帝惩之，遂令诸王不得治民，令内史主
治民，改丞相曰“相”，省御史大夫、廷尉、少府、宗正博士
官。武帝改汉“内史中尉”、“郎中令”之名。

〈注〉《前书》曰：“改汉内史为京兆尹，中尉为执金吾，郎中令为光禄勋。”

而王国如故，员职皆朝廷为署，不得自置。至汉成帝，
省内史“治民”，更令相治民。

〈注〉《汉旧仪》曰：“大司空何武奏罢内史相如太守，中尉如都尉参职。”是后中尉争权，与王相奏，常不和也。

太傅但曰“傅。”

〈注〉刘昭曰：观夫高祖之创业也，岂直鸿勋硕德，大庇群生，荡其毒虐，厝之和泰而已哉！至于谋深虑久，封建子弟，蕃维盘固，规谋弘远，及于三赵不终，燕灵夭绝，齐代淮楚，皆为外重，故宋昌曰：“外畏齐、楚、淮南”，斯非效与，事过则弊，孰或通之？全国之难，诚固财物之富，作卫之益，亦既得之于前矣。故赐以几杖，用息奸谋，嗣陨，局下怨生。有以逮连师构乱，兵交梁阙，御侮摧寇，肇自密戚。景帝遂削蕃国之权，刻骨肉之援，封为君而不听治其民，置为主而稍贱其臣，矫枉过甚，遂臻于此。吕、霍之危朝，后族愈贵于来宠；吴、楚之叛奔，侯王恒借以受诮。故贾谊欲“众建以少其力，列虚”以侯其生，此乃达观深识，监于亲陪之要者也。冢嗣必传万里之地，分支欲使动摇不得，于经维远算，且已碍矣。复哀、平之际，刘氏遍于四海，宗正著录，遂以万数。及乎后汉，弥循前迹，光武十子，并列畿外近郡，孝明八国，不能开庇远民。国近则不可以大，不大则不足为强，此所以本枝之援，终以少固。若使汉分两越，置二三亲国，剖吴、楚树，数四列蕃，割辽海而分皇枝，开陇蜀而王子弟。使主尊显，依汉初之贵；民无定限，许滋养之富。若有昏虐之嗣，可得废而不得削，必传刘氏。民信所奉，发其侵伐兼并之衅，峻其他族篡杀之科，制其入贡轻重之法，疏其来朝往复之数。君君臣臣，永许百世之期；一国之民，长无迁动之志。四方得志，听离官列封，怀贤抱智，随所适乐土，彊弱相侔，远近相推，举其大归，略其小滞，与其画一，班之海内，天子之朝，自非异姓僭夺，不得兴勤王之师；诸蕃国自非杂互篡主，不降讨伐之诏。犬牙相经，共为严国，虽王莽善盗，将何因而敢窃？曹操雄勇，亦安能以得士？斯无俟极圣。然克行明贤，粗识亦足立。“故父子，首足也，昆弟，四肢也。当使筋骨髓血，动静足以相胜；长短大小，干用足以相卫。岂有割胫致腹，取骨肉以增头；划背露骨，剥膏腴以裨颔？而谓颅颡魁岸，可得比寿松、晋，喉咽拥肿，必能长生久视哉？”汉氏得之微，犹能四百载；魏人失之甚，不满数十年。爰自晋世，矫枉太过，入列皇朝，非简贤之授，唯亲是贵，无愚智之辨。不能胜衣冠，早据公相之尊。童蒙幼子，遄登槐岳之位，职应论道，而未离保母之养；续侯赋政，而服二三尺衣，英贤大度，禀彼昏稚，高才硕儒，恭承藐识，公𫗧覆而不忧，美锦碎而愈截，兼授若流，回迁竞路，才驽任重，功鲜衅多，晓比名于公旦，夕同罪于盗跖。褒称无位，可以充德；贬退刑轘，不足以塞咎。威力强济，声实隆重，嫌猜畏逼，身受其弊，覆灭分体，若枭仇寇，赍粉同气，有过他逆，忠贞之士，横罹其凶，志节之人，狼狈其祸。阏伯、实沈，继踵史笔，显思、显甫，比有国书。赵伦以蠢愚排天，齐攸以贤明谢世，枉郁殄夷，冤孙就尽，不可胜载矣。岂周、汉之君，多孝悌之性，晋、宋之主，禀豺狼之情，盖事势使之然也。朝行斯术，夕穷崩乱，未能革悛，来事愈甚，苍生为此将尽矣，四海为此构蹙矣。圣帝英君，欲反斯败，必当更开同姓之国，置不增之约，罢皇嗣入宫之祸，守盟牲砺河之笃，乃可还险坠之路，反乎全安之辙也。

中尉一人，比二千石。本注曰：“职如郡都尉，主盗贼。”

〈注〉《东观书》曰：“其绍封削绌者”，中尉、内史官属亦以率减

夫、郎中宿卫，官如光禄勋。自省少府职皆并焉。”仆主
车及驭，如太仆。本注曰：“太仆，比二千石。武帝改但曰
仆。”又皆减其秩。治书，比六百石。本注曰：“治书，本尚书，
更名大夫，比六百石。”本注曰：“无员。掌奉王使，至京都”
奉璧贺正月及使诸国。本皆持节，后去节。谒者，比四
百石。本注曰：“掌冠长冠。”本员十六人，后减。礼乐长，本
注曰：“主乐人。”卫士长本注曰：“主卫士。”医工长，本注曰：
“主医药。”永巷长，本注曰：“宦者。主宫中婢使。”祠祀长，本
注曰：“主祠祀。”皆比四百石。

〈注〉自《礼乐长》至此，皆四百石。

郎中，二百石。本注曰：“无员。”列侯所食县为侯国。本注
曰：“承秦爵二十等为彻侯，金印紫绶，以赏有功，功大
者食县，小者食乡亭，得臣其所食吏民。”后避武帝讳
为列侯。武帝元朔二年，令诸王得推恩分众子土，国
家为封，亦为列侯。旧列侯奉朝请在长安者，位次三
公。中兴以来，唯以功德赐位特进者，次车骑将军。

〈注〉胡广《汉制度》曰：“功德优盛，朝廷所敬异者，赐特进，在三公下，不在车骑下。”

“赐位朝侯，次五校尉；赐位侍祠侯，次大夫。”其馀以胏
附及公主子孙奉坟墓于京都者，亦随时见会。位在
《博士》、议郎下。

〈注〉胡广《制度》曰：“是为猥诸侯。”

“诸王封”者，受茅土，归以立社稷，礼也。

〈注〉胡广曰：“诸王受封皆受茅土，归立社稷，本朝为宫室，自有制度，至于列侯归国者，不受茅土，不立宫室，各随贫富，裁制黎庶，以守其宠。”

列土特进朝侯，贺正月执璧云。每国置相一人，其秩
各如本县。本注曰：“主治民，如令长，不臣也。但纳租于
侯，以户数为限。”其家臣置家丞、庶子各一人。本注曰：
“主侍侯，使理家事。”列侯旧有行人、洗马门大夫，凡五
官。中兴以来，食邑千户已上，置家丞、庶子各一人，不
满千户不置家丞。又悉省行人、洗马门大夫、关内
侯。

〈注〉如淳曰：“列侯出关就国，侯但爵身，其有家累者，与之关内之邑，食其租税也。”《古今注》曰：“建武六年，初令关内侯食邑者俸月二十五斛。”

承秦赐爵十九等，为关内侯。无土，寄食在所县。民租
多少，各有户数为限。

〈注〉荀绰《晋百官表注》曰：“时六国未平，将帅皆家关中，故以为号。”刘劭《爵制》曰：“《春秋传》有庶长鲍商君，为政，备其法品为十八级，合关内侯列侯凡二十等。其制因古义。古者天子寄军政于六卿，居则以田，警则以战，所谓入使治之，出使长之，素信者与众相得也。故启伐有扈，乃召六卿大夫之在军为将者也。”及周之六卿，亦以居军。在国也则以比长、闾胥、族师、党正、“州长”、“卿大夫”为称，其在军也则以“卒伍”、“司马”、“将军”为号，所以异在国之名也。秦依古制，其在军赐爵为等级，其帅人皆更卒也。有功赐爵则在军吏之例。自一爵以上至不更四等，皆士也。大夫以上至五大夫，五等比大夫也。九等，依九命之义也。自左庶长以上至大庶长，九卿之义也。“关内侯”者，依古圻内子男之义也。秦都山西，以关内为王畿，故曰“关内侯”也。“列侯”者，依古列国诸侯之义也。然则卿大夫士下之品，皆放古比朝之制，而异其名，亦所以殊军国也。古者以车战，兵车一乘，步卒七十二人，分翼左右，车大夫在左，御者处中，勇士居右，凡七十五人。一爵曰“公士”者，步卒之有爵为公士者。二爵曰“上造”，造，成也。古者成士升于司徒曰“造士”，虽依此名，皆步卒也。三爵曰簪袅，御驷马者，要袅，古之名马也。驾驷马者其形似簪，故曰《簪袅》也。四爵曰不更，不更者，为车右，不复与凡更卒同也。五爵曰大夫，大夫者，在车左者也。六爵为官大夫，七爵为公大夫，八爵为公乘，九爵为五大夫，皆军吏也。吏民爵不得过公乘者，得贳与子若同产。然则公乘者，军吏之爵最高者也，虽非临战，得公卒车，故曰“公乘”也。十爵为左庶长，十一爵为右庶长，十二爵为左更，十三爵为中更，十四爵为右更，十五爵为少上造，十六爵为大上造，十七爵为驷车庶长，十八爵为大庶长，十九爵为关内侯，二十爵为列侯。自左庶长已上至大庶长，皆卿大夫，皆军将也。所将皆庶人更卒也，故以庶更为名。大庶长即大将军也。左右庶长，即左右偏裨将军也。《古今注》曰：“成帝鸿嘉二年，令吏民得买爵级千钱。”

按《礼仪志》：拜诸侯王公之仪：“百官会，位定，谒者引光
禄勋前。”

〈注〉丁孚《汉仪》曰：太常住盖下，东乡，读文。与此异也。

谒者引当拜，前当坐，伏殿下。光禄勋前一拜，举手曰：
“制诏其以某为某。”读策书毕，谒者称臣某再拜。尚书
郎以玺印绶付侍御史，侍御史前东面立，授玺印绶王公再拜，顿首三下。赞谒者曰：“某王臣某，新封某公
某”初谢，中谒者报：“谨谢。”赞者立曰：“谢皇帝为公。”兴，皆
冠谢，起就位，供赐礼毕罢。　按《舆服志》：佩双印，长寸
二分，方六分。诸侯王公列侯以白玉，上合丝，诸侯王
以下，以綔赤丝蕤縢。綔如其印质。诸侯王亦绶。

〈注〉《徐广》曰：“诸王金印龟纽，𫄸朱绶。”

四采，赤黄、缥、绀，淳赤圭，长二丈一尺，三百首。公侯紫
绶。二采，紫、白，淳紫圭，长丈七尺，百八十首。

### 世祖建武元年封刘茂中山王更始淮阳王

按《后汉书世祖本纪》，建武元年六月己未，即皇帝位。
秋七月，宗室刘茂自号厌新将军，率众降，封为中山
王。九月辛未，诏曰：“更始破败，弃城逃走，妻子裸袒，流
冗道路，朕甚愍之。今封更始为淮阳王，吏人敢有贼
害者，罪同大逆。”
建武二年，封叔父良等为王，诏复王莽所废宗室列
侯已殁者，封拜子孙。

按《后汉书世祖本纪》，“二年夏四月甲午，封叔父良为
广阳王，兄子章为太原王，章弟兴为鲁王，舂陵侯嫡
子祉为城阳王。五月庚辰，封更始元氏王歙为泗水
王，故真定王杨子得为真定王。六月丙午，封宗子刘
终为淄川王。冬十二月戊午，诏曰：‘惟宗室列侯为王
莽所废，先灵无所依归，朕甚愍之。其并复故国。若侯
身已殁，属所上，其子孙见名《尚书》封拜’。”〈按真定王得原本误作德〉
建武五年。春三月癸未。徙广阳王良为赵王。始就国
按《后汉书世祖本纪》云云。

建武七年。秋八月丁亥。封前河间王邵为河间王
按《后汉书世祖本纪》云云。

建武十三年，降宗室嗣王为公、侯，其绝国封侯者百
三十七人，又省并西京九国。

按：《后汉书世祖本纪》，十三年“春二月丙辰，诏曰：‘长沙
王兴、真定王得、河间王邵、中山王茂，皆袭爵为王，不
应经义。其以兴为临湘侯，得为真定侯，邵为乐成侯，
茂为单父侯。其宗室及绝国封侯者凡一百三十七
人。丁巳，降赵王良为赵公，太原王章为齐公，鲁王兴
为鲁公。庚午，省并西京十三国，广平属钜鹿，真定属’”
常山，《河间》属信都，《城阳》属琅邪，《泗水》属广陵，《淄川》属
高密，《胶东》属北海，《陆安》属庐江，《广阳》属上谷。

〈注〉据此，惟有“九国”，云“十三”，误也。

建武十五年，封皇子辅等十人为公，并追加二兄封
谥。

按《后汉书世祖本纪》：初，巴蜀既平，大司马吴汉上书，
请封皇子，不许，重奏连岁。十五年三月，迺诏群臣议。
大司空融、固始侯通、胶东侯复、高密侯禹、太常登等
奏议曰：“古者封建诸侯，以藩屏京师。周封八百，同姓
诸姬并为建国，夹辅王室，尊事天子，享国永长，为后
世法。故《诗》云：‘大启尔宇，为周室辅’。高祖圣德，光有天”
下，亦务亲亲，封立兄弟诸子，不违旧章。陛下德横天
地，兴复宗统，褒德赏勋，亲睦九族，功臣宗室，咸蒙封
爵，多受广地，或连属县。今皇子赖天，能胜衣趋拜。陛
下恭谦克让，抑而未议，群臣百姓，莫不失望。宜“因盛
夏吉时，定号位以广藩辅，明亲亲，尊宗庙，重社稷，应
古合旧，厌塞众心。”臣请大司空上《舆地图》，太常择吉
日具礼仪。制曰：“可。”夏四月戊申，以太牢告祠宗庙。丁
巳，使大司空融告庙。封皇子辅为右翊公，英为楚公，
阳为东海公，康为济南公，苍为东平公，延为淮阳公，
荆为山阳公，衡为临淮公，焉为左翊公，京为琅邪公。
癸丑，追谥兄伯升为齐武公，兄仲为鲁哀公。

建武十七年，皇子辅等十人皆进爵为王。

按《后汉书世祖本纪》，十七年“冬十月辛巳，废皇后郭
氏为中山太后，立贵人阴氏为皇后，进右翊公辅为
中山王，食常山郡。其馀九国公皆即旧封进爵为王。
建武十九年，进赵、齐、鲁三国公爵为王，又降封皇太
子彊为东海王。”

按《后汉书世祖本纪》：十九年“闰月戊申，进赵、齐、鲁三
国公爵为王。六月戊申，诏曰：‘《春秋》之义，立子以贵。东
海王阳，皇后之子，宜承大统。皇太子彊，崇执谦退，愿
备藩国，父子之情，重久违之。其以彊为东海王，立阳
为皇太子，改名庄’。”〈是年闰四月〉

建武二十七年冬，“鲁王兴齐王石始就国。”

按：《后汉书世祖本纪》云云。

建武二十八年，徙鲁王兴封国，赐东海王彊、乐彊等
五王俱就国。

按《后汉书世祖本纪》：二十八年“春正月己巳，徙鲁王
兴为北海王，以鲁国益东海，赐东海王彊虎贲旄头、
锺虡之乐。秋八月戊寅，东海王彊、沛王辅、楚王英、济
南王康、淮阳王延始就国。”

建武三十年。夏四月戊子。徙左翊王焉为中山王
按《后汉书世祖本纪》云云。

### 明帝永平元年秋八月戊子徙山阳王荆为广陵王按后汉书明帝本纪云云

永平二年。冬十月壬子。中山王焉始就国按《后汉书明帝本纪》云云。

永平三年夏四月辛酉，封皇子建为《千乘王》，羡为广
平王。

按：《后汉书明帝本纪》云云。

永平五年春二月庚戌，骠骑将军、东平王苍罢归藩，
琅邪王京就国。

按：《后汉书明帝本纪》云云。

永平十年春二月，广陵王荆有罪自杀，国除。

按：《后汉书明帝本纪》云云。

永平十三年冬十一月，楚王英谋反，废国除，迁于泾
县，所连及死徙者数十人。

按：《后汉书明帝本纪》云云。

永平十四年夏四月丁巳，前楚王英自杀。夏五月，封
故广陵王荆子元寿为广陵侯。

按：《后汉书明帝本纪》云云。

永平十五年，改信都、临淮二国，封皇子恭等六人为
王。

按《后汉书明帝本纪》，永平十五年“夏四月庚子，改信
都为乐成国，临淮为下邳国。封皇子恭为钜鹿王，党
为乐成王，衍为下邳王，畅为汝南王，昺为常山王，长
为济阴王。”

永平十六年，徙淮阳王延封国。

按：《后汉书明帝本纪》：十六年：“夏五月，淮阳王延谋反
发觉。秋七月，淮阳王延徙封阜陵王。”

### 章帝建初元年冬十一月阜陵王延谋反贬为阜陵侯

按：《后汉书章帝本纪》云云。

建初四年，徙钜鹿王恭等三人封国，封皇子伉、全二
人为王。

按《后汉书章帝本纪》，建初四年“夏四月己丑，徙钜鹿
王恭为江陵王，汝南王畅为梁王，常山王昺为淮阳
王。辛卯，封皇子伉为千乘王，全为平春王。”

建初七年夏六月甲寅，废皇太子庆为清河王。己未，
徙广平王羡为西平王。

按：《后汉书章帝本纪》云云。

### 元和元年夏四月己卯分东平国封宪王苍子尚为任城王

按：《后汉书章帝本纪》云云。

元和二年，徙江陵王恭为六安王。

按：《后汉书章帝本纪》：“元和二年夏五月，改庐江为六
安国，江陵复为南郡，徙江陵王恭为六安王。”

### 章和元年秋七月癸卯齐王晃有罪贬为芜湖侯九月复封阜陵侯延为阜陵王

按：《后汉书章帝本纪》云云。

章和二年，和帝即位，徙西平王羡为陈王，六安王恭
为彭城王，与乐成、下邳、梁三王俱就国。

按《后汉书和帝本纪》，“章和二年二月壬辰，即皇帝位，
年十岁。尊皇后曰皇太后，太后临朝。三月丁酉，改淮
阳为陈国，楚郡为彭城国，西平并汝南郡，六安复为
庐江郡。遗诏徙西平王羡为陈王，六安王恭为彭城
王。癸亥，陈王羡、彭城王恭、乐成王党、下邳王衍、梁王
畅始就国。”

### 和帝永元二年封皇弟寿等三人为王并绍封常山齐北海三王

按《后汉书和帝本纪》，永元二年“夏五月庚戌，分太山
为济北国，分乐成、涿郡、勃海为河间国。丙辰，封皇弟
寿为济北王，开为河间王，淑为城阳王，绍封故淮阳
王昺子侧为常山王。丁卯，绍封故齐王晃子无忌为
齐王，北海王睦子威为北海王。”

永元五年封皇弟万岁为广宗王封阜陵王种兄鲂
为阜陵王。

按《后汉书和帝本纪》：五年“春正月辛卯，封皇弟万岁
为广宗王。夏四月壬子，封阜陵王种兄鲂为阜陵王。
秋九月辛酉，广宗王万岁薨，无子，国除。”

〈注〉种无嗣，故以鲂袭也。

永元六年夏五月，城阳王淑薨，无子，国除。

按：《后汉书和帝本纪》云云。

永元七年。夏五月辛卯。改《千乘国》为《乐安国》。

按：《后汉书和帝本纪》云云。

永元九年。夏四月丁卯。封乐成王党子巡为乐成王
按《后汉书和帝本纪》云云。

### 殇帝延平元年封兄胜为平原王清河济北河间常山四王始就国

按《后汉书殇帝本纪》：“延平元年春正月辛卯，封皇兄
胜为平原王。丙戌，清河王庆、济北王寿、河间王开、常
山王章始就国。”

### 安帝永初元年封弟常保为广川王封北海王睦孙普为北海王

按《后汉书安帝本纪》。“永初元年。春二月丁卯。分清河
国。封帝弟常保为广川王。夏五月丁丑。诏封北海王
睦孙寿光侯普为北海王永初二年。闰月辛丑。广川王常保薨。无子。国除
按《后汉书安帝本纪》云云。〈是年闰七月〉

### 永宁元年夏四月己巳诏封陈王羡子崇为陈王济北王子苌为乐成王河间王子翼为平原王

按：《后汉书安帝本纪》云云。

### 建光元年夏四月甲子乐成王苌有罪废为临湖侯五月丙申贬平原王翼为都乡侯

按：《后汉书安帝本纪》云云。

### 延光元年夏五月己巳改乐成国为安平封河间王开子得为安平王

按：《后汉书安帝本纪》云云。

延光三年秋九月丁酉。废皇太子保为济阴王
按《后汉书安帝本纪》云云。　按“《顺帝本纪》。孝顺皇帝
讳保。安帝之子也。母李氏，为阎皇后所害。永宁元年
立为皇太子。延光三年。安帝乳母王圣、大长秋江京、
中常侍樊丰谮太子乳母王男、厨监邴吉杀之。太子
数为叹息。王圣等惧有后祸。遂与丰、京共构陷太子，
太子坐”废为济阴王。明年三月，安帝崩，北乡侯立济
阴王以废黜，不得上殿亲临梓宫，悲号不食，内外群
僚莫不哀之。及北乡侯薨，车骑将军阎显及江京与
中常侍刘安、陈达等白太后，秘不发丧，而更征立诸
国王子，乃闭宫门，屯兵自守。十一月丁巳，京师及郡
国十六地震。是夜，中黄门孙程等十九人共斩江京、
刘安、陈达等，迎济阴王于德阳殿西锺下，即皇帝位，
年十一。冬十二月癸卯，尚书奏：“请下有司收还延光
三年九月以皇太子为济阴王诏书。”奏可。

### 顺帝永建元年夏六月己亥封济南王错子显为济南王

按：《后汉书顺帝本纪》云云。

永建五年，封河间王开子翼为“蠡吾侯。”

按《后汉书，顺帝本纪》，不载。　按《桓帝本纪》，“孝桓皇帝
讳志，肃宗曾孙也。祖父河间孝王开，父蠡吾侯翼。翼
卒，帝袭为侯。”

〈注〉顺帝时，开上书愿分蠡吾县以封翼，帝许之。蠡吾故城，在今瀛州博野县西。

按《河间孝王开传》，元初六年，邓太后征济北、河间王
诸子诣京师，奇翼美仪容，故以为平原怀王后焉。留
在京师岁馀，太后崩，安帝乳母王圣与中常侍江京
等谮邓骘兄弟及翼，云“与中大夫赵王谋图不轨，窥
觎神器，怀大逆心，贬为都乡侯，遣归河间。翼于是谢
宾客，闭门自处。永建五年，父开上书，愿分蠡吾县以
封翼。”顺帝从之。翼卒，子志嗣，为大将军梁冀所立，是
为桓帝。

### 永和四年夏五月戊辰封故济北惠王寿子安为济北王

按：《后汉书顺帝本纪》云云。

### 冲帝永嘉元年质帝即位还王侯所削户邑

按《后汉书质帝本纪》：“冲帝不豫，大将军梁冀征帝到
洛阳都亭。及冲帝崩，皇太后与冀定策禁中。丙辰，使
冀持节以王青盖车迎帝入南宫。丁巳，封为建平侯。
其日即皇帝位，年八岁。二月乙酉，大赦天下，还王侯
所削户邑。”

### 质帝本初元年夏五月庚寅徙乐安王为渤海王

按：《后汉书质帝本纪》云云。

### 桓帝建和元年立阜陵王代兄勃为遒亭侯便为阜陵王弟悝为勃海王贬清河王蒜为尉氏侯

按《后汉书。桓帝本纪》，建和元年“夏四月，立阜陵王代
兄勃遒亭侯便为阜陵王。秋七月，立帝弟蠡吾侯悝
为渤海王。冬十一月戊午，清河刘文反，杀国相谢暠，
欲立清河王蒜为天子。事觉伏诛。蒜坐贬为尉氏侯，
徙桂阳，自杀。”

建和二年，封弟顾为平原王。立安平王得子理为甘
陵王。

按《后汉书。桓帝本纪》，本初元年，“秋九月戊戌，追尊皇
考蠡吾侯曰孝崇皇。冬十月甲午，尊皇母匽氏为孝
崇博园贵人。”建和二年“夏四月，封帝弟顾为平原王，
奉孝崇皇祀。尊孝崇皇夫人马氏为孝崇园贵人。六
月，改清河为甘陵，立安平王得子经侯理为甘陵王。”

### 永兴元年夏五月丁酉济南王广薨无子国除

按：《后汉书桓帝本纪》云云。

### 延熹四年夏四月甲寅封河间王开子博为任城王按后汉书桓帝本纪云云

延熹八年。春正月。渤海王悝谋反。降为瘿陶王
按《后汉书桓帝本纪》云云。

### 永康元年冬十二月壬申复瘿陶王悝为渤海王

按：《后汉书桓帝本纪》云云。

### 灵帝熹平三年夏六月封河间王利子康为济南王按后汉书灵帝本纪云云

熹平四年。春三月。封河间王建孙佗为任城王
按《后汉书灵帝本纪》云云。

====中平元年下邳王意薨无子国除====按《后汉书灵帝本纪》云云。

中平六年，少帝即位封弟协为渤海王。又徙封陈留
董卓废帝为“弘农王。”

按《后汉书灵帝本纪》，中平六年，“夏四月戊午，皇子辩
即皇帝位，封皇弟协为渤海王。秋七月徙渤海王协
为陈留王。九月甲戌，董卓废帝为弘农王。”按《献帝
本纪》，孝献皇帝讳协，灵帝中子也。中平六年四月，少
帝即位，封帝为渤海王，徙封陈留王。九月甲戌，即皇
帝位。初平元年春正月癸酉，董卓杀弘农王。

### 献帝建安十一年立故琅邪王容子熙为琅邪王济北北海阜陵下邳常山甘陵济阴平原八国皆除

按：《后汉书献帝本纪》云云。

建安十七年，立皇子熙等四人为王。

按《后汉书献帝本纪》，“建安十七年秋九月庚戌，立皇
子熙为济阴王，懿为山阳王，邈为济北王，敦为东海
王。二十五年冬十月乙卯，皇帝逊位，魏王丕称天子，
奉帝为山阳公，都山阳之浊鹿城。四皇子封王者，皆
降为列侯。”

建安二十一年，曹操杀琅邪王熙，国除。

按：《后汉书献帝本纪》云云。

### 昭烈帝章武元年夏六月以子永为鲁王理为梁王按三国志蜀先主传云云

### 后主建兴八年徙鲁王为甘陵王梁王为安平王

按：《三国志蜀后主传》：“建兴八年秋，徙鲁王永为甘陵
王，梁王理为安平王。”皆以鲁、梁在吴分界故也。

### 延熙元年春正月立子瑶为安定王

按：《三国志蜀后主传》云云。

延熙十五年，立子琮为西河王。

按：《三国志蜀后主传》云云。

延熙十九年，立子瓒为《新平王》。

按：《三国志蜀后主传》云云。

### 景曜二年夏六月立子谌为北地王恂为新兴王虔为上党王

按：《三国志蜀后主传》云云。